ET Euroopa Liidu Teataja C 163/16

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2010/C 163/06

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„CHIANTI CLASSICO”

EÜ nr: IT-PDO-0105-0108-05.12.2003

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — Toote kirjeldus —  Geograafiline piirkond — Päritolutõend — Tootmismeetod —  Seos piirkonnaga —  Märgistus —  Riiklikud nõuded —  Muu (täpsustada)

2. Muudatus(t)e liik:

— Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote kirjeldus:

Määruse (EÜ) nr 640/2008 jõustumise tulemusena muudeti organoleptilise hindamise sõnavara ning jäeti välja terminid „oliivine-puuviljaline” ning „rohi ja/või lehed”. Organoleptiliste omaduste uue tabeliga on ette nähtud laiemad intensiivsusvahemikud. Vahemikud on varasemast laiemad viimastel aastatel toimunud kliimamuutuste tõttu.

Keemilises hinnangus on tokoferoolide näitaja üle 140 ppm ning oleiinhappe sisaldus üle 72 %.

Põhjus, miks praegu nõutakse, et tokoferoolide sisaldus oleks üle 140 ppm varasemas spetsifikaadis sätestatud 150 ppm asemel, peitub kasutatud analüüsimeetodi olemuses. Näitaja 150 ppm kinnitati „Chianti Classico” piirkonnas toodetud õlist võetud proovide analüüside ning õli kvalitatiivsete omaduste kohta üle kümne aasta jooksul teostatud uuringute põhjal. Varem määrati tokoferoolide sisaldus kindlaks Milano uurimisinstituudi (Istituto per le sostanze grasse di Milano) loodud meetodi abil. Praegu aga kasutab õli kvaliteedianalüüside eest vastutav laboratoorium tokoferoolide kindlaksmääramise analüütilise meetodi puhul üht teist standardit. Erinevad meetodid annavad lõpptulemuseks erineva näidu, erinevus on iseenesest väga väike ja selle põhjuseks on üksnes meetodi muutumine. Seega tuleks tokoferoolide näitaja vähendamist 140 ppm-ini käsitada analüütilise meetodi arvessevõtmiseks tehtava kohandusena, mitte tegeliku taseme vähendamisena.

Oleiinhape sõltub asjaolust, et mõnel aastaajal mõjutavad oliivide küpsemist halvad ilmastikutingimused, mille tõttu aeglustub peamiste biokeemiliste tegurite toime ja oleiinhappe sisaldus väheneb.

3.2. Päritolutõend:

Käesoleva muudatuse eesmärk on viia kokkuvõte kooskõlla määruse (EÜ) nr 510/2006 sätetega.

3.3. Tootmismeetod:

Õlipressimisettevõtetelt nõutakse, et sealne temperatuur ei tohi tõusta üle 27 °C.

Selline muudatus osutus vajalikuks, et „Chianti Classico” oliiviõli saaks turustada külmpressitud õli nime all.

Muutmistaotluse esitas õlitootjate ühendus Consorzio Olio DOP Chianti Classico, Via degli Scopeti 155, Località Sant’Andrea in Percussiva, San Casciano Val di Pesa (FI).

Kõnealune ühendus esitas 1. detsembril 1989 ka notariaalselt kinnitatud taotluse nimetuse „Chianti Classico” registreerimiseks. Lisaks on ministeerium teinud kindlaks, et tootjate ühenduse liikmetena esindavad oliivikasvatajad vähemalt kahte kolmandikku kontrollitud tootmisest. Kõnealuses ühenduses on esindatud ka villijad ja õlipressijad.

KOKKUVÕTE

NÕUKOGU MÄÄRUS (EÜ) nr 510/2006

„CHIANTI CLASSICO”

EÜ nr: IT-PDO-0117-0108-05.12.2003

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche Agricole Alimentari e Forestali Aadress: Via XX Settembre 20 00187 Roma RM ITALIA Tel +39 0646655106 Faks +39 0646655306 E-post: saco7@politicheagricole.gov.it

2. Taotlejate rühm:

Nimi: Consorzio di tutela della denominazione di origine protetta olio extravergine di oliva «Chianti Classico» Aadress: Via Scopeti 155 Sant’Andrea in Percussiva 50026 San Casciano in Val di Pesa FI ITALIA Tel +39 0558228511 Faks +39 0558228173 E-post: oliodop@chianticlassico.com Koosseis: tootjad/töötlejad ( X ) muu ( )

3. Toote liik:

Klass 1.5. Ekstra neitsioliiviõli

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Chianti Classico”

4.2. Kirjeldus:

„Chianti Classico” ekstra neitsioliiviõli tootmiseks kasutatakse registreeritud oliiviistandustest pärit oliive, mis peavad vähemalt 80 % ulatuses olema sortidest „Frantoio”, „Correggiolo”, „Moraiolo” ja „Leccino” (üksikult või kombineerituna) ning kuni 20 % ulatuses piirkonna muudest sortidest.

Turustamise hetkel peavad tootel olema järgmised omadused:

— happesus (väljendatud oleiinhappena) kuni 0,5 %;

— peroksiidarv kuni 12 mekv O2/kg;

— ultravioleti neeldumine: K 232 kuni 2,1 ja K 270 kuni 0,2;

— oleiinhappesisaldus alla 72 %;

— CMP (polüfenoolid) sisaldus kokku (katsekeskuse Stazione Sperimentale per le Industrie degli Oli e dei Grassi meetodil saadud fenoolsed antioksüdandid) üle 150 ppm;

— tokoferoolide sisaldus üle 140 ppm.

Lisaks peavad oliiviõlil olema järgmised omadused:

— intensiivne roheline kuni kuldsete varjunditega roheline värvus;

— oliiviõli ja puuvilja puhas aroom.

Hindamiskomisjoni kirjelduslehel peavad olema vähemalt järgmised nõutavad näitajad:

a) väheküpsed puuviljad 3–8;

b) mõru 2–8;

c) terav 2–8.

4.3. Geograafiline piirkond:

„Chianti Classico” oliiviõli tootmispiirkond hõlmab Siena ja Firenze provintsi järgmiste kommuunide halduspiirkondi: kogu Castellina, Gaiole, Radda ja Greve territoorium Chiantis, Castelnuovo Berardenga kuni S. Giusmé ja Vagliaglini ning Barberino Val d’Elsa, Poggibonsi, San Casciano kommuunide teatavad osad Val di Pesas ja Tavarnelle Val di Pesas.

See piirkond vastab 31. juuli 1932. aasta ministeeriumidevahelises dekreedis (avaldatud 9. septembril 1932. aastal Itaalia ametlikus teatajas nr 209) kirjeldatud „Chianti Classico” veini tootmispiirkonnale.

4.4. Päritolutõend:

Tootmise iga etapp peab olema jälgitav kõigi sissetulevate ja väljaminevate ainete täpse kirjelduse abil. Sel eesmärgil peab iga protsessis osaleja täitma kontrollikavaga ettenähtud transpordidokumendid. Transpordidokumendid peavad olema kaasas iga oliivide ja/või oliiviõli saadetisega, neis tuleb märkida kogu teave, mis on vajalik punktis 4.3 osutatud geograafilisest piirkonnast pärit toote päritolu tõendamiseks, ning kontrolliasutusel peab olema võimalik nende dokumentidega kontrolli eesmärgil tutvuda. Toote jälgitavus tagatakse eespool osutatud viisil ning oliiviistanduste, tootjate, pressimisettevõtjate ja villijate kandmisega kontrolliasutuse hallatavatesse loenditesse. Kontrolliasutus kontrollib vastavalt tootmise spetsifikaadile ja vastava kontrollikava sätetele kõiki asjaomastesse loenditesse kantud füüsilisi ja juriidilisi isikuid.

4.5. Tootmismeetod:

Kõnealuse piirkonna oliiviistandused asuvad samasajujoonel 650–850 mm, samatemperatuurijoonel 12,5–15 °C, üle 200 m kõrgusel merepinnast ning nõrgalt leeliselise pH-tasemega pinnasega mäenõlvadel. „Chianti Classico” õli tootmiseks ei tohi kasutada oliive, mis on pärit istandustest, mis ei vasta nõuetele või mille puhul ei saa tagada nõuetekohast viljelemist või mille keskkondlikud ja pinnase tingimused erinevad ümbritsevast territooriumist.

Oliivid tuleb korjata otse puudelt, koguda võrkudesse või kangale, neid tuleb transportida ja säilitada virnastatavates, viiest küljest perforeeritud kastides kuni 30 cm kihtidena. Vajaduse korral võib neid kuni kolm päeva pärast korjamist ladustada sobivates jahedates õhutatud ruumides. Oliivid tuleb õlipressimisettevõttesse transportida samades kastides või muudes asjakohastes konteinerites. Kotte ei tohi kasutada.

Enne pressimist tuleb õlipressimisettevõtetes oliive ladustada sellistes ruumides ja konteinerites, mille puhul oleks tagatud oliivide omaduste säilimine.

Oliivid tuleb pressida 24 tunni jooksul pärast õlipressimisettevõttesse saabumist; pressimisettevõtted peavad asuma tootmispiirkonnas.

Kui oliivid on pestud ümbritseva õhu temperatuuril oleva veega, pressitakse need usaldusväärsete ja püsivate mehhaaniliste ja füüsiliste meetoditega, mille puhul ei tohi pressimisettevõttes temperatuur tõusta üle 27 °C ning mis ei tohi ühelgi juhul muuta oliivide tüüpilisi ja tavapäraseid füüsikalisi, keemilisi ja organoleptilisi omadusi.

Tootjatel või teistel volitatud isikutel on lubatud segada järgmiste partiide õli, mis on saadud samast põllumajandusettevõttest pärit oliivide pressimisel. Punktis 4.3 kirjeldatud territooriumi piires on tootjatel lubatud anda teistele tootjatele segamise eesmärgil edasi spetsifikaadis sätestatud nõuetele vastavate oliivide ja õli partiisid. „Chianti Classico” õli ei tohi ühelgi juhul segada muude õlidega, ka mitte neitsiõlidega, mis on toodetud väljaspool punktis 4.3 osutatud piirkonda, saadud samast piirkonnast varasematel aastatel või mis pärinevad pärast iga aasta 31. detsembrit korjatud oliivide partiidest.

Oliivisaludes tihedusega 200 puud ei tohi toodang ületada 650 kg hektari kohta.

Kui puude tihedus on väiksem, ei tohi toodang ületada 3,25 kg puu kohta.

„Chianti Classico” õli tohib toota üksnes tervetest oliividest, mille kasvatamisel on järgitud kõige asjakohasemaid põllumajanduslikke standardeid.

Õli ladustamise ruumide ja mahutite puhul peavad olema tagatud toote parimad säilitamistingimused.

Spetsifikaadi nõuetele vastav õli tuleb pudelitesse villida kolme kuu jooksul pärast nõuetele vastavuse teate saamisest. Kui selle perioodi lõppedes tahetakse õli veel pudelitesse villida, tuleb õlist uuesti proovid võtta.

„Chianti Classico” õli võib pudelitesse villida kuni õli tootmise aastale järgneva aasta 31. oktoobrini ning turule lasta kuni järgmise aasta veebruarini.

Tootmise aasta tuleb alati selgelt märkida „Chianti Classico” õli märgistusele.

„Chianti Classico” õli tuleb tootmispiirkonnas pakendada klaasist nõudesse, mille maht on kindlaks määratud ja nominaalkogus kuni viis (5) liitrit; kolme- kuni viieliitrised pakendid võivad olla ka metallist. Pakendid tuleb sulgeda hermeetiliselt, nii et selle avamisel pitser murdub.

4.6. Seos piirkonnaga:

Toote omadused on tihedalt seotud piirkonna pinnase ja ilmastiku tingimustega. Piirkonna maastik ja kliima on küllaltki ühtsed, neid iseloomustavad soojad ja sademeteta sügised (enne detsembrit sajab vähe, kuid sajud on tugevad), mis annavad õlile omapära ja maitse; tavapärane varane saagikoristus, millega välditakse sügise esimesi öökülmi, mis võiksid oliive kahjustada, mõjutab saagi kogust, kuid aitab kujundada tootele iseloomulike organoleptiliste omaduste kogumit.

Kogu piirkond tervikuna asub viljelusjoonel (samatemperatuurijooned 13 ja 14,5) ning see asjaolu mõjutab ka viljade valmimise tsüklit. Viljad korjatakse valmimisperioodi alguses ning traditsioonikohaselt eemaldatakse need otse puult. Termiliste nõuetega on kindlaks määratud puuvõra kuju (vaasikujuline pügamine) ning seega ka soojuse ja valguse jaotus puuvõras.

Piirkonnal on erilised klimaatilised ja hüdroloogilised tingimused ning piirkond ise on geograafiliselt hästi välja kujunenud juba alates 14. sajandist.

„Chianti Classico” õli tootmisel on sajanditevanune traditsioon, mida on pärandatud põlvest põlve. Elanike arvu suurenemine, oliiviõli kasutamist nõudvad religioossed riitused ja tseremooniad ning Siena ja Firenze vahelisel alal elavate inimeste söömisharjumustega seonduvad põhjused on aegade jooksul andnud oliiviõlitootmisele tugeva tõuke, mille tulemusena on ulatuslikud metsadega kaetud alad muudetud oliivisaludeks ja viinamarjakasvandusteks, millega on omakorda suurendatud Firenze ja Siena vahelise, Toskaana piirkonnale omase maastiku atraktiivsust.

Tootmispiirkond leidis veelgi tunnustust hertsog Cosimo III poolt 1716. aastal väljakuulutatud seadusega, milles märgiti territooriumi tegelikud piirid ja kiideti kohaliku veini- ja oliivitootmise eripära: seadus kujutas endast teatavat kaitstud päritolunimetust ammu enne selle termini leiutamist. 1819. aastal loetles G. Tavanti oliive käsitlevas täielikus teoreetilises ja praktilises uurimuses „Chianti Classico” tootmispiirkonna peamised kasvatatavad sordid.

Piirkonna viljelusmeetodid, erilised pinnase- ja ilmastikutingimused ning oliivipuude viljelemisega seotud uuringud ja eriteadmised annavad oma panuse parima kvaliteediga ja eriliste omadustega neitsioliiviõli tootmisele.

4.7. Kontrolliasutus:

Nimi: Camera di Commercio Industria, Agricoltura e Artigianato di Firenze Servizio attività e promozione agricoltura. Ufficio certificazioni olio d’oliva e altri prodotti tipici Aadress: Piazza dei Giudici 3 50122 Firenze FI ITALIA Tel +39 0552795507 Faks +39 0552795522 E-post: —

4.8. Märgistus:

Pakendite märgistele tuleb lisaks tavapärastele seaduste ja kaubanduseeskirjadega ettenähtud üksikasjadele märkida „Olio Extravergine di Oliva Chianti Classico”, millele järgnevad vahetult sõnad „Denominazione di Origine Protetta” ning selges ja kustumatus kirjas tootmisaasta.

Päritolunimetusele on keelatud lisada käesolevas spetsifikaadis selgesõnaliselt sätestamata kirjeldusi. On siiski lubatud kasutada tootjate ühenduste embleeme ning põllumajandusettevõtete, maavalduste ja talude nimesid või kohanimesid, mis viitavad oliivide tegelikule tootmispaigale.

Päritolunimetus peab olema märgisel selgete, kustutamatute tähtedega, mis on märgise värviga selges kontrastis; mis tahes muude lisatud sõnade tähtede suurus ei või ületada 50 % päritolunimetuse tähtede suurusest.

(1) ELT L 93, 31.3.2006, lk 12.